अमरनाथ हिन्दूहरूको एउटा प्रमुख तीर्थस्थलको रूपमा रहेको छ । यो भारतको जम्मू र कश्मीर राज्यको श्रीनगर सहरको उत्तर-पूर्वमा 135 किलोमिटरको दुरीमा रहेको छ । यो गुफा समुन्द्र सतहदेखि 13,600 फिटको उचाइमा अवस्थित छ । यस गुफाको लम्बाइ 19 मिटर र चौडाइ 16 मिटर छ । गुफा 11 मिटर अग्लो छ । अमरनाथ गुफा भगवान शिवको प्रमुख धार्मिक स्थलहरू मध्ये एक हो । अमरनाथलाई तीर्थहरूको पनि तीर्थ भन्ने गरिन्छ किनकी यसै स्थानमा भगवान शिवले माता पार्वतीलाई अमरत्वको रहस्य बताएका थिए ।